CELEX: 32018D0321(02)
Language: et
Date: 2017-11-13 00:00:00
Title: Euroopa tasandi erakondade ja Euroopa tasandi poliitiliste sihtasutuste ameti otsus, 13. november 2017, mitte registreerida sihtasutust Identités &amp; traditions européennes

21.3.2018   
            
            
               ET
            
            
               Euroopa Liidu Teataja
            
            
               C 106/7
            
         Euroopa tasandi erakondade ja Euroopa tasandi poliitiliste sihtasutuste ameti otsus,
   13. november 2017,
   mitte registreerida sihtasutust Identités & traditions européennes
   (Ainult ingliskeelne tekst on autentne)
   (2018/C 106/06)
   EUROOPA TASANDI ERAKONDADE JA EUROOPA TASANDI POLIITILISTE SIHTASUTUSTE AMET,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. oktoobri 2014. aasta määrust (EL, Euratom) nr 1141/2014 (mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist), (1) eriti selle artiklit 9,
   võttes arvesse sihtasutuse Identités & traditions européennes ASBL esitatud avaldust
   ning arvestades järgmist:
   
               (1)
            
            
               Euroopa tasandi erakondade ja Euroopa tasandi poliitiliste sihtasutuste amet (edaspidi „amet“) sai 28. septembril 2017 Identités & traditions européennes ASBL (edaspidi „ITE“) Euroopa tasandi poliitilise sihtasutusena registreerimise avalduse (edaspidi „avaldus“).
            
         
               (2)
            
            
               Avalduse kaaskirjale on alla kirjutanud ITE esimees ja Alliance européenne des mouvements nationaux (Euroopa Rahvuslike Liikumiste Liit, edaspidi „AEMN“) esimees; ITE on AEMNiga ametlikult seotud vastavalt oma põhikirja artiklile 16a.
            
         
               (3)
            
            
               Amet saatis ITE-le 4. oktoobril 2017 esialgse hinnangu, milles ta väitis, et olenemata sellest, kas esitatud avaldust saab lugeda määrusele (EL, Euratom) nr 1141/2014 vastavaks taotluseks, on see avaldus vastuvõetamatu ehk teisisõnu ei vasta vähemalt ühele tingimustest, mis on sätestatud määruse (EL, Euratom) nr 1141/2014 artikli 3 lõikes 2.
            
         
               (4)
            
            
               Amet palus ITE-l esitada soovi korral kirjalikud märkused reedeks, 20. oktoobriks 2017.
            
         
               (5)
            
            
               ITE ei kasutanud pakutud võimalust ja ei ole tänaseks ühtegi märkust esitanud.
            
         
               (6)
            
            
               Amet on hinnanud avalduse vastuvõetavust ja sisu, olenemata sellest, kas seda saab lugeda määrusele (EL, Euratom) nr 1141/2014 vastavaks taotluseks.
            
         
               (7)
            
            
               Amet leiab, et isegi kui lugeda avaldus määrusele (EL, Euratom) nr 1141/2014 vastavaks taotluseks, ei ole see vastuvõetav põhjusel, et vastavalt nimetatud määruse artikli 8 lõikele 1 saab Euroopa tasandi poliitilise sihtasutusena registreerimise taotluse esitada üksnes see Euroopa tasandi erakond, kellega sihtasutus on ametlikult seotud.
            
         
               (8)
            
            
               ITE on ametlikult seotud AEMNiga, mis ei ole määruses (EL, Euratom) nr 1141/2014 sätestatud tingimuste ja menetluste kohaselt registreeritud Euroopa tasandi erakond.
            
         
               (9)
            
            
               Seega ei ole avaldus kooskõlas määruse (EL, Euratom) nr 1141/2014 artikli 8 lõikes 1 sätestatud ametliku nõudega.
            
         
               (10)
            
            
               Lisaks sellele on amet seisukohal, et isegi kui lugeda avaldus määruse (EL, Euratom) nr 1141/2014 kohaselt vastuvõetavaks taotluseks, oleks ta sisuliselt vastuvõetamatu, sest vastavalt nimetatud määruse artikli 3 lõike 2 punktile a on registreerimise tingimuseks, et taotleja peab olema seotud nimetatud määruses sätestatud tingimuste ja menetluste kohaselt registreeritud Euroopa tasandi erakonnaga.
            
         
               (11)
            
            
               Nagu põhjenduses 8 öeldud, ei ole AEMN määruses (EL, Euratom) nr 1141/2014 sätestatud tingimuste ja menetluste kohaselt registreeritud Euroopa tasandi erakond.
            
         
               (12)
            
            
               Seetõttu ei vasta esitatud avaldus ühele määruse (EL, Euratom) nr 1141/2014 artikli 3 lõikes 2 sätestatud tingimustest, täpsemalt selle määruse artikli 3 lõike 2 punktis a esitatud tingimusele,
            
         ON VASTU VÕETUD KÄESOLEV OTSUS:
   Artikkel 1
   Identités & traditions européennes esitatud avaldus Euroopa tasandi poliitilise sihtasutusena registreerimiseks lükatakse tagasi.
   Artikkel 2
   Otsus jõustub selle teatavakstegemise päeval.
   Artikkel 3
   Otsuse adressaat:
   
               Identités & traditions européennes
            
         
               Rue des Alliés 15
            
         
               6044 Roux (Charleroi)
            
         
               BELGIQUE/BELGIË
            
         
      Brüssel, 13. november 2017
      
         
            Euroopa tasandi erakondade ja Euroopa tasandi poliitiliste sihtasutuste ameti nimel
         
         
            direktor
         
         M. ADAM
      
   
   
      (1)  ELT L 317, 4.11.2014, lk 1.